# Balatonvilágosi Népdalkör

8171 Balatonvilágos Kultúrház

Balatonvilágos Község Önkormányzat

Képviselő-testülete

8171 Balatonvilágos

Csók István sétány 38.

**Tárgy:** Beszámoló a Balatonvilágosi Népdalkör 2020. évi tevékenységéről

Tisztelt Képviselő-testület!

A Balatonvilágosi Népdalkör 2020-ban kezdte meg huszadik, jubileumi működési évét. Létszámunk 2019-ben 15 fő volt, amely a 2020. évben drasztikusan lecsökkent maradandó betegség és elhalálozások miatt. A 2020. évet 10 aktív és egy passzív taggal zártuk. A csoport művészeti vezetője Bollók Attila. Próbáinkat heti rendszerességgel szerdánként tartottuk a kultúrházban, melynek térítésmentes használati lehetőségét ezúton is köszönjük.

A 2020. év **szakmai tevékenység**ét illetően 4 szakaszt különböztethetünk meg a népdalkör működésében:

1. 2020. januártól március közepéig a megszokott módon működtünk, és óriási erőbevetéssel készültünk megalakulásunk 20. éves évfordulójának megünneplésére. A megvalósításhoz nagyon sok egyéni támogatót sikerült megnyernünk. A jubileumi népzenei találkozót a helyi iskolások, a környező települések népdalkörei valamint a szlovákiai Gímes település hagyományőrző csoportjának részvételével február végén sikerült megvalósítanunk (a megszokottnál jóval nagyobb lakossági részvétellel).
2. A március-júliusig tartó időszak a „Maradj otthon” jegyében telt, közös népdalköri próbákra esély nem volt a korlátozó intézkedések miatt. A fellépéseink, a környékbeli dalos találkozók elmaradtak, a csoport egy tagja visszavonhatatlanul távozott, két tagunkat maradandó betegség sújtotta.
3. Júliustól ismét tartottunk próbákat, hiszen a külső pályázatban vállaltuk egy CD kiadását. A hangfelvétel elkészítéséhez szinte újra kellett tanulnunk nemcsak a dalcsokrokat, de magát az éneklést is.

Augusztus 20-án felléptünk a települési ünnepi rendezvényen. Szeptember elején elkészült az elmúlt évek dalcsokrainak hangfelvétele, majd novemberben kézhez kaptuk a második CD-nket.

1. Novemberben érvénybe léptek a 3. COVID-hullám miatti korlátozások, s ezáltal véget ért számunkra az év, a tervezett két fellépés (advent és községi karácsony) csak felkészülés szintjén maradt.

Működésünk **anyagi feltételei**t a 2020. évben saját forrásunk mellett önkormányzati- valamint külső pályázati támogatás biztosította:

Próbáink megtartásához térítésmentesen használhattuk a kultúrházat. A művészeti vezető óradíját az önkormányzat biztosította a vele kötött külön szerződés keretében. Jubileumi rendezvényünkhöz a helyi önkormányzattól 200.000 Ft-os támogatást kaptunk,

A pécsi székhelyű Emberség Erejével Alapítvány Közösségi Központok Programjának keretében a dél-dunántúli régióban civil szerveződések, közösségek számára meghirdetett pályázatán ötszázezer forinttal lettünk gazdagabbak.

Mind az önkormányzati, mind a külső pályázat elszámolása határidőben megtörtént, a beszámolókat elfogadták.

Köszönetet mondunk a képviselő-testületnek a népdalkör működésének támogatásáért, és bízunk abban, hogy a jövőben újra lehetőségünk lesz fellépni a települési rendezvényeken.

Balatonvilágos, 2021. június 08.

Tisztelettel

Pernecker Antalné

népdalkör vezető